和微之詩二十三首 和我年三首 二
作者：白居易
朝代：唐

paragraphs: 我年五十七，歸去誠已遲。
歷官十五政，數若珠纍纍。
野萍始賓薦，場苗初縶維。
因讀管蕭書，竊慕大有爲。
及遭榮遇來，乃覺才力羸。
黃紙詔頻草，朱輪車載脂。
妻孥及僕使，皆免寒與飢。
省躬私自媿，知我者微之。
永懷山陰守，未遂嵩陽期。
如何坐留滯，頭白江之湄。